Karlos Pio Habsburgo-Borboikoa

Karlos Pio Habsburgo-Lorena eta Borboikoa (Viena, 1909ko abenduaren 4a - Bartzelona, 1953ko abenduaren 24a) espainiar noble bat izan zen, Karlos VIII.a izenarekin Espainiako tronurako erregegai karlista aldarrikatua (Javier Borboi-Parmakoa erregegai ofizialaren aurka), karlista batzuen ustez indarrean zegoen 1713ko ondorengotza legearen interpretazio bati jarraiki.

 Gazte garaia 
Karlos Vienan jaio zen, Austrian. Leopoldo Salvador Austria-Toskanako artxidukearen (1863-1931) seme txikia zen. Bere amaren aldeko aitona Karlos Maria Borboi Austria-Estekoa zen, erregegai karlista izandakoa.

Karlos Toskana Jauregian hazi zen, Vienan. 1919an Austriako gobernu errepublikarrak Habsburgotarren jabetza guztiak konfiskatu zituen. Karlosek Italiara emigratu zuen bere familiarekin. Gero Bartzelonara joan ziren. 1926an Karlosek espainiar nazionalitatea jaso zuen. Industria Ingeniaritza Eskolan graduatu zen eta geroago Austriara itzuli zen 30eko hamarkadaren hasieran, Heimwehr-arekin bat egiteko, talde komunista eta sozialisten aurka borrokatzen zen milizia kontserbadorea.

 Espainiako tronurako erregegaia 
1932an karlismoaren sektore bat Karlos Pio babesten hasi zen karlismoaren oinordeko izateko. Jarraitzaile hauek El Cruzado Español astekariarekin lotura zuten.

1943ko ekainaren 29an Karlosek manifestu bat argitaratu zuen, tronuaren oinordeko legitimoa zela aldarrikatuz. Garai hartan Karlosek hiru anaia nagusi zituen, baina haietako inork ez zuen dinastia-eskubide horiek aldarrikatzeko interesik agertu.

Bere jarraitzaileen artean Karlos VIII.a bezala izendatu zuten, eta bere mugimendu politikoari karloktabismo deitu zioten. 1953an Karlos hil zenean, Antonio Maria eta Francisco Jose anaiek Espainiako tronuaren ondorengotza eskatu zuten.

 Ezkontza eta familia 
1938ko maiatzaren 8an Karlos Vienako San Esteban katedralean ezkondu zen Christa Satzger Balvanyosekoarekin (1914-2001). Ezkontza morganatikoa zenez, bere seme alabak ondengotzatik baztertu ziren.

 Heriotza 
Carlos garuneko odoljario baten ondorioz hil zen 1953ko abenduaren 24an, Bartzelonan, eta Pobleteko monasterioan lurperatuta dago.

 Erreferentziak 

Kategoria:Erregegai karlistak
Kategoria:Bartzelonan hildakoak